આખી રાતના વરસાદની વાછટ પાછલી બારીમાંથી ઓરડા લગી પથરાઈ હતી. પાછલા દરવાજા સુધી સાચવીને હળવા પગલે રાજબા આવ્યાં. નીચે કશોક અવાજ થયો. ગઢનાં કમાડ ભીડેલાં હતાં. ચોકમાં ખાસ કોઈ દેખાતું નહોતું. વાંકાં વળાય એમ નહોતું તોય એક હાથે અટારીનો ટેકો લઈને નીચે જોયું. કાળો રેશમી દોરો નેવાં નીચે વહેતા પાણીમાં તણાઈને કોટ લગી જઈ પડ્યો હતો. ચોકમાં બાંધેલા તાર પર લૂગડાં નાખવા જતાં કનકબા ભીંજાયેલાં હતાં. કશુંક પડવાના અવાજ વચ્ચે સહેજ મોટો અવાજ થયો. રાજબાના બીજા હાથમાંથી જેડિયો છૂટી ગયો. શું પડ્યું કનકબા? બોલતાં લથડાતી ચાલે એમણે પાછળ જોયું. પાછળ કાળો રેશમી દોરો જ્યાં તણાઈ આવીને પડ્યો હતો ત્યાં કોટની માટી ગળી ગળીને પડી રહી હતી. ખવાસોની વસાહત આખેઆખી દેખાતી હતી. કનકબા હજુ નીચે જ હતાં.